
Az öngyilkosság dramaturgiája négy orosz dráma alapján

A drámában bekövetkező öngyilkosság általában váratlan és erős érzelmi hatást gyakorol az olvasóra. Ahhoz azonban, hogy működjön a meglepetés, megfelelő előkészítettség szükséges az író részéről. Célom egy olyan elméleti mű megírása, amely a darabok struktúrája és dramaturgiai felépítése alapján elemzi a drámákban előforduló öngyilkosságot. Elsősorban azt vizsgálnám, hogy az adott darabon belül hol helyezkedik el az öngyilkosság (vagy öngyilkossági kísérlet), illetve hogyan befolyásolja a dráma szerkezetét. Mik azok a szöveg - és cselekvésbeli utalások, amelyek előrevetítik a tragédiát?
Választásom azért esett erre a kultúrkörre, mert a magyar színpadokon feltűnően sokat játszanak orosz darabokat. Az általuk bemutatott konfliktusok és az atmoszféra, amelyben a drámák létrejönnek, egyaránt ismerős lehet a nézők számára. Ennek is köszönhető, hogy az elemzett négy dráma (Osztrovszkij: Vihar, Csehov: Sirály, Tolsztoj: Élő holttest, Gorkij: Kispolgárok) benne van a színházi köztudatban, és eltérő rendszerességgel, de játsszák is őket a magyar színpadokon. 



